“หุ้นเอเชีย” เปิดบวก! ตามดาวโจนส์ ขานรับตัวเลขว่างงาน “สหรัฐ” ดีขึ้น
“หุ้นเอเชีย” เปิดบวก! ตามทิศทางดาวโจนส์ ขานรับระทรวงแรงงานสหรัฐเปิดจำนวนผู้ยื่นขอสวัสดิการว่างงานครั้งแรก ลดลง 2,000 ราย สู่ระดับ 229,000 ราย
“หุ้นเอเชีย” เปิดบวก! ตามทิศทางดาวโจนส์ ขานรับระทรวงแรงงานสหรัฐเปิดจำนวนผู้ยื่นขอสวัสดิการว่างงานครั้งแรก ลดลง 2,000 ราย สู่ระดับ 229,000 ราย
24 มิ.ย. 2565

ผู้สื่อข่าวรายงานว่า ตลาดหุ้นเอเชียเปิดบวกเช้านี้ตามทิศทางดัชนีดาวโจนส์ตลาดหุ้นนิวยอร์กที่ปิดเพิ่มขึ้นเมื่อวานนี้ แม้นักลงทุนยังคงวิตกกังวลเกี่ยวกับภาวะเศรษฐกิจถดถอย หลังจากนายเจอโรม พาวเวล ประธานธนาคารกลางสหรัฐ (เฟด) แถลงต่อสภาคองเกรสเป็นวันที่ 2 เมื่อวานนี้ว่า เฟดมุ่งมั่นที่จะควบคุมอัตราเงินเฟ้ออย่างไม่มีเงื่อนไข
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,228.42 จุด เพิ่มขึ้น 57.17 จุด หรือ +0.22%, ดัชนี HSI ตลาดหุ้นฮ่องกงเปิดวันนี้ที่ 21,450.68 จุด เพิ่มขึ้น 176.81 จุด หรือ +0.83% และดัชนี SSE Composite ตลาดหุ้นจีนเปิดวันนี้ที่ 3,324.74 จุด เพิ่มขึ้น 4.59 จุด หรือ +0.14%
โดยนายพาวเวลแถลงต่อสภาคองเกรสเป็นวันที่ 2 เมื่อวานนี้ว่า เฟดมุ่งมั่นที่จะควบคุมอัตราเงินเฟ้ออย่างไม่มีเงื่อนไข เนื่องจากขณะนี้เงินเฟ้อในสหรัฐพุ่งขึ้นมากกว่า 3 เท่าจากเป้าหมายของเฟดที่ระดับ 2% อย่างไรก็ดี นายพาวเวลยอมรับว่าการดำเนินการของเฟดมีความเสี่ยงที่จะทำให้อัตราว่างงานสูงขึ้นด้วย
สำหรับข้อมูลเศรษฐกิจที่มีการเปิดเผยเมื่อคืนนี้ กระทรวงแรงงานสหรัฐเปิดเผยจำนวนผู้ยื่นขอสวัสดิการว่างงานครั้งแรก ลดลง 2,000 ราย สู่ระดับ 229,000 ราย ในสัปดาห์ที่สิ้นสุดวันที่ 18 มิ.ย. แต่ยังสูงกว่าที่นักวิเคราะห์คาดการณ์ไว้ที่ 227,000 ราย
ด้านเอสแอนด์พี โกลบอลเปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิตและภาคบริการเบื้องต้นของสหรัฐ ปรับตัวลงสู่ระดับ 51.2 ในเดือนมิ.ย. ซึ่งเป็นอัตราการขยายตัวต่ำที่สุดในรอบ 5 เดือน โดยลดลงจากระดับ 53.6 ในเดือนพ.ค.
ส่วนข้อมูลเศรษฐกิจของภูมิภาคที่รายงานแล้ว ดัชนีราคาผู้บริโภค (CPI) พื้นฐานของญี่ปุ่นเดือนพ.ค. 2565 เพิ่มขึ้นสู่ระดับ 2.1% เมื่อเทียบรายปี ซึ่งสูงกว่าเป้าหมายที่ระดับ 2% ของธนาคารกลางญี่ปุ่น (BOJ) โดยดัชนี CPI ที่รายงานนั้นสอดคล้องกับผลสำรวจความเห็นของสำนักข่าวรอยเตอร์ อย่างไรก็ดี เงินเฟ้อราคาผู้บริโภค ซึ่งไม่รวมราคาอาหารสดและพลังงานเพิ่มขึ้นเพียง 0.8%